IFA 2015: íme a 23 megapixeles Sony Xperia Z5
A berlini IFA-n járva természetesen a Sony standját is felkerestük, és kézbe vettük a gyártó vadonatúj Z5-ös okostelefonját.
A Sony hatalmasat durrantott azzal, hogy az idei IFA szakkiállításon bejelentettte a világ első 4K kijelzős okostelefonját, az általunk már bemutatott Xperia Z5 Premiumot. Ez az abszolút csúcskategóriás készülék még csak néhány erősen prototípus állapotú példány “személyében” képviseltette magát a rendezvényen, viszont az Xperia Z5 nevet kapott egyszerűbb kivitel már abszolút végleges terméknek tűnt.

Az idén májusban bejelentett Xperia Z3+ továbbfejlesztett változatának tekinthető Xperia Z5 146x72x7,3 milliméter méretű, vagyis hajszálnyival vastagabb lett az elődjénél, a tömege pedig 10 grammot gyarapodott, vagyis az újdonság 154 grammot nyom a mérlegen. A hivatalos IP68-as minősítésnek köszönhetően egy kis vízbe merülés sem tehet kárt a telefonban, mely minden további nélkül elviseli, ha 30 percen keresztül 1,5 méteres vízmélységben úszkál.

A nanoSIM-mel etethető Xperia Z5 előlapját egy 5,2 colos képátlójú és 1920×1080 pixeles Full HD felbontású IPS LCD uralja. A fixen beépített akkumulátor 2900 mAh kapacitású, ami minimális visszalépést jelent az Xperia Z3+-ban használt 2930-as akksihoz képest. A motorháztető alatt egy Snapdragon 810-es chipset található, melyben négy darab 2 GHz-es processzormag, négy darab 1,5 GHz-es mag, illetve egy Adreno 430-as grafikusgyorsító figyel. A RAM 3 GB kapacitású, a belsőmemória pedig 32 GB-os, és természetesen a microSD memóriakártyás bővítési lehetőség is adott.

A frontkamera változatlanul 5 megapixeles felbontású, ellenben hátoldali társa már nem 20,7, hanem 23 megapixeles felbontással bír. Az f2-es fényerejű és 24 milliméteres nagylátószögű főkamera dedikált exponálógombot kapott és természetesen 4K videókat is rögzíthetünk vele. Újdonság továbbá az ujjlenyomat szenzor, melyet az oldalsó on/off gomba szereltek a fejlesztők. Említést érdemel továbbá az Android 5.1 (Lollipop) operációs rendszer, a 300 Mbit/s-os LTE mobilnet, az a/b/g/n/ac szabványú Wi-Fi, a Bluetooth 4.1, az FM-rádió, az előlapi hangszórópár, a Stamina üzemmód, illetve a gyorstöltési lehetőség. A boltokba októberben megérkező Sony Xperia Z5 hivatalos listaára 699 euró (220 ezer forint).

A berlini IFA 2015 szakkiállítás újdonságairól a helyszínről számolunk be – utazásunkat a Samsung, a Lenovo, a Panasonic és a Telenor támogatja.
Mobil